1.Bevezetés

1.1.A PIC-rendelet

A 649/2012/EU rendelet (a továbbiakban: PIC-rendelet) az 1998-ban elfogadott és az Unió által 2002-ben ratifikált, a nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról szóló Rotterdami Egyezményt hajtja végre. A rendelet célja a felelősség-megosztás és az együttműködési törekvések előmozdítása a veszélyes vegyi anyagok nemzetközi forgalmában, illetve az emberi egészség és a környezet esetleges károsodástól való megóvása a veszélyes vegyi anyagok jellemzőire vonatkozó információcsere megkönnyítésével, a behozatalukra és kivitelükre vonatkozó, Unión belüli döntéshozatali folyamatról való rendelkezéssel, valamint a határozatoknak a részes felek és egyéb országok részére történő közlésével (1. cikk).

A PIC-rendelet a Rotterdami Egyezmény értelmében az előzetes tájékoztatáson alapuló jóváhagyási eljárás (PIC) alá tartozó vegyi anyagokra és az olyan (szakemberek és fogyasztók által használt) ipari vegyi anyagokra és növényvédő szerekre (beleértve a biocideket) vonatkozik, amelyek az uniós jogszabályok értelmében egészségügyi vagy környezetvédelmi okokból tilalom vagy szigorú korlátozás alá esnek. A rendelet kötelezettségeket ró az ilyen vegyi anyagokat harmadik országokba kivinni szándékozó vállalatokra, függetlenül attól, hogy ezen országok a Rotterdami Egyezmény részes felei-e. A kivitelre a rendelet I. mellékletében szereplő besorolástól függően különböző követelmények vonatkoznak: az I. melléklet 1. részében felsorolt vegyi anyagok kivitelét be kell jelenteni az importáló ország hatóságának; az I. melléklet 2. és 3. részében felsorolt vegyi anyagok kivitelét be kell jelenteni az importáló ország hatóságának és meg kell szerezni az importáló ország kifejezett hozzájárulását, kivéve, ha az egyezmény értelmében az előzetes tájékoztatáson alapuló jóváhagyási eljárás hatálya alá esnek, és olyan, az egyezményben részes fél területére irányulnak, amely beleegyezett a behozatalba, vagy olyan országba, amely lemondott az értesítési jogáról. Ezek a kötelezettségek a rendelet I. mellékletében felsorolt anyagokat olyan koncentrációban tartalmazó keverékekre is vonatkoznak, amely az osztályozásról, címkézésről és csomagolásról szóló 1272/2008/EK rendeletben (CLP-rendelet) előírt címkézési kötelezettséggel járhat, valamint bizonyos árucikkekre is vonatkoznak.

A PIC-rendelet emellett kötelezi a Bizottságot, hogy értesítse az Egyezmény Titkárságát az Egyezmény egyik felhasználási kategóriájába (ipari vegyi anyagok vagy növényvédő szerek) tartozó anyagokra vonatkozó, használatukat az Unióban tiltó vagy korlátozó, közvetlenül alkalmazandó jogszabályokról. A PIC-bejelentést igénylő vegyi anyagokat a PIC-rendelet I. mellékletének 2. része sorolja fel. A közvetlenül alkalmazandó jogszabályokról szóló értesítés célja az érintett felek tájékoztatása a vegyi anyagok által jelentett potenciális kockázatról, és ez az alapja a vegyi anyagoknak az Egyezmény III. mellékletében való feltüntetésének.

Az I. melléklet 3. részében (ami az Egyezmény III. mellékletét tükrözi) felsorolt vegyi anyagok vonatkozásában a Bizottság a tagállamokkal szorosan együttműködve és az uniós jog alapján behozatali határozatot hoz, amely körvonalazza, hogy az adott vegyi anyag behozható-e az Unióba, és ha igen, milyen feltételek mellett. Az Egyezmény Titkársága a behozatali határozatot is megkapja.